b'\n_START_ARTICLE_\nJ\xc3\xbcri-Rivaldo Pastarus\n_START_SECTION_\nElulugu\n_START_PARAGRAPH_\nJ\xc3\xbcri-Rivaldo Pastarus on teenistujate poeg._NEWLINE_Ta l\xc3\xb5petas 1966 Valga 1. Keskkooli ja aastal 1971 Tallinna Pol\xc3\xbctehnilise Instituudi automaatika ja telemehaanika erialal, aastatel 1974\xe2\x80\x931977 oli Leningradi M\xc3\xa4einstituudi aspirant, tehnikakandidaat (1978, Leningradi M\xc3\xa4einstituut), v\xc3\xa4itekiri "\xd0\x9f\xd1\x80\xd0\xbe\xd1\x87\xd0\xbd\xd0\xbe\xd1\x81\xd1\x82\xd1\x8c \xd0\xbd\xd0\xb5\xd0\xbe\xd0\xb4\xd0\xbd\xd0\xbe\xd1\x80\xd0\xbe\xd0\xb4\xd0\xbd\xd1\x8b\xd1\x85 \xd1\x86\xd0\xb5\xd0\xbb\xd0\xb8\xd0\xba\xd0\xbe\xd0\xb2", tehnikadoktor (1996, TT\xc3\x9c), v\xc3\xa4itekiri "Large cavern stability in the Maardu granite deposit". T\xc3\xa4iendas end 1985\xe2\x80\x931986 Leningradi \xc3\xbclikoolis prantsuse keeles ja 1994 Helsingi Tehnika\xc3\xbclikoolis._NEWLINE_Oli 1971\xe2\x80\x931974 TPI m\xc3\xa4ekateedri vanemlaborant, 1978\xe2\x80\x931981 vanemteadur, 1981\xe2\x80\x931985 vanem\xc3\xb5petaja, 1986\xe2\x80\x931989 Al\xc5\xbeeerias Orani \xc3\x9clikooli geoloogia ja geograafia instituudi professor, 1985\xe2\x80\x931992 TPI m\xc3\xa4ekateedri dotsent, aastast 1992 oli ta TT\xc3\x9c energeetikateaduskonna m\xc3\xa4einstituudi maavarade kaevandamise \xc3\xb5ppetooli dotsent. Lugenud allmaat\xc3\xb6\xc3\xb6de ja l\xc3\xa4bindamise kursusi; koostanud \xc3\xb5ppevahendeid.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurimisvaldkond: kaevandamise tehnoloogia ja kivimimehaanika probleemid p\xc3\xb5levkivi, fosforiidi, graniidi, grafiidi ja ehitusmaterjalide maardlates; all- ja pealmaakonstruktsioonide p\xc3\xbcsivusanal\xc3\xbc\xc3\xbcs, prognoos; vigade anal\xc3\xbc\xc3\xbcs ja t\xc3\xa4psushinnangud. Avaldanud t\xc3\xb6id t\xc3\xa4itmisega kaevandamisviisidest Eesti p\xc3\xb5levkivimaardlates, paej\xc3\xa4rsakute, karj\xc3\xa4\xc3\xa4ride k\xc3\xbclgede ja puistematerjalide konstruktsioonide stabiilsusest. Eesti Teaduse Fondi (ETF) teadusgrandid 1996\xe2\x80\x9398, 1999\xe2\x80\x932001, 2002\xe2\x80\x9305. Preemia 1976 ja 1977 Noginski grafiidikaevanduses juurutatud kaevandamiss\xc3\xbcsteemide eest. Eesti M\xc3\xa4eseltsi kivimisektsiooni juhataja, MPES (Mine Planning and Equipment Selection) organiseerimiskomisjoni liige. \xc3\x9cle 70 teadustr\xc3\xbckise, 4 \xc3\xb5ppemetoodilist materjali.'